Document ID: 32013R1319

REGULAMENTUL (UE) NR. 1319/2013 AL COMISIEI
din 9 decembrie 2013
de modificare a anexelor la Regulamentul (CE) nr. 1059/2003 al Parlamentului European și al Consiliului privind instituirea unui nomenclator comun al unităților teritoriale de statistică (NUTS)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 1059/2003 al Parlamentului European și al Consiliului din 26 mai 2003 privind instituirea unui nomenclator comun al unităților teritoriale de statistică (NUTS) (1), în special articolul 3 alineatul (4), articolul 4 alineatul (1) și articolul 5 alineatul (4),
întrucât:
(1)
Regulamentul (CE) nr. 1059/2003 instituie o clasificare comună a unităților teritoriale, care să permită colectarea, elaborarea și diseminarea statisticilor regionale armonizate în Uniune.
(2)
Anexele la Regulamentul (CE) nr. 1059/2003 enumeră unitățile teritoriale care trebuie utilizate pentru statistici.
(3)
În conformitate cu dispozițiile articolului 5 alineatul (4) din Regulamentul (CE) nr. 1059/2003, modificările nomenclatorului NUTS se adoptă în cel de-al doilea semestru al anului calendaristic, cu o frecvență care respectă un interval de cel puțin trei ani.
(4)
Clasificarea NUTS a fost modificată ultima dată prin Regulamentul (UE) nr. 31/2011 al Comisiei (2).
(5)
În conformitate cu informațiile furnizate Comisiei, diviziunile teritoriale administrative s-au schimbat în mai multe state membre.
(6)
Prin urmare, Regulamentul (CE) nr. 1059/2003 ar trebui modificat în consecință.
(7)
Măsurile prevăzute în prezentul regulament sunt conforme cu avizul Comitetului Sistemului Statistic European,
ADOPTĂ PREZENTUL REGULAMENT:
Articolul 1
Anexele la Regulamentul (CE) nr. 1059/2003 se înlocuiesc cu textul din anexa la prezentul regulament.
Articolul 2
Prezentul regulament se aplică, în ceea ce privește transmiterea datelor către Comisie (Eurostat), de la 1 ianuarie 2015.
Articolul 3
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 9 decembrie 2013.

Labels: 10
12
19